
Biomassza-alapú vidékfejlesztés Kovászna megyében

A kutatás hiánypótló eredményeket hoz a megújulók megye szintű menedzsmentje szempontjából: a decentralizált energiaellátás lehetséges helyi forrásait a hazai szakirodalomban még nem honos, modern területi kvantitatív elemzési módszerekkel vizsgálja. Ezen kívül konkrét vidékfejlesztési javaslatokat fogalmaz meg, tekintettel a hazai 2020-ig érvényes energiapolitika és a 2014-2020-as vidékfejlesztési terv tükrében.
A kutatás eredménye részletes külön források szerinti biomassza potenciálbecslés, helyi közigazgatási egységek szintjén (NUTS IV). Ugyanakkor a Helyi Humán Fejlettségi Mutatóval (LHDI) a megyén belüli diszparitások problematikáját elemzi, szem előtt tartva a biomassza energetikai felhasználásának lehetséges vidékfejlesztő hatását.
Kovászna megye 40 községéből 21 község rendelkezik elég szilárd biomasszával, hogy saját villamos - és hőenergiáját elláthassa, továbbá 18 község 60-80%-ban tudja energiáját biomassza forrásból fedezni, ami falu-fűtőművek működését biztosítani tudja.
A kutatás fő kérdése, hogy a helyi biomassza alkalmazása milyen mértékben lehet katalizátora egy elmaradott, elszigetelt, vagy a fejlődésben leszakadó községnek. A 2002-es szinthez képest (100%) a 2011-es népszámlálási adatok alapján a közigazgatási egységek közötti fejlettségi szint erőteljesen növekedett (129 %-ra). A helyi biomassza adottságokat a jelenlegi LHDI szinttel összevetve elkészült egy kereszttáblázat, ami kimutatja, hogy melyik közigazgatási egységben mekkora biomassza hasznosításra van lehetőség. 



